Η Νύχτα με τις Μάσκες Σκοτώνει

Η Νύχτα με τις Μάσκες Σκοτώνει (πρωτότυπος τίτλος: Ηalloween Kills) είναι μια αμερικανική ταινία σλάσερ του 2021 σκηνοθετημένη από το Ντέιβιντ Γκόρντον Γκριν και σε σενάριο των Γκριν, Ντάνι ΜακΜπρίντ, και Σκοτ Τιμς. Η ταινία είναι ένα άμεσο σίκουελ του Η Νύχτα με τις Μάσκες του 2018 και η δωδέκατη ταινία του franchise του Η Νύχτα με τις Μάσκες. Στη ταινία πρωταγωνιστεί η Τζέιμι Λι Κέρτις και ο Τζέιμς Τζουντ Κόρτνεϊ, που επιστρέφουν στους ρόλους της Λόρι Στρόουντ και του Μάικλ Μάγιερς αντίστοιχα. Η Τζούντι Γκριρ, η Άντι Μάτικακ και ο Γουίλ Πάτον, υποδύονται ξανά τους ρόλους τους από τη ταινία του 2018, με τους Άντονι Μάικλ Χολ και Τόμας Μαν να εντάσσονται στο καστ. Η ταινία που αρχίζει ακριβώς μετά το τέλος της προηγούμενης, βλέπει την οικογένεια Στρόουντ να αντιμετωπίζει το Μάγιερς, αυτή τη φορά με τη βοήθεια της κοινότητας του Χάντονφιλντ.

Ο Τζέισον Μπλουμ ήταν ένας από τους παραγωγούς της ταινίας μέσω της Blumhouse Productions, μαζί με τους Μάλεκ Ακάντ και Μπιλ Μπλοκ. Πριν τη κυκλοφορία της προηγούμενης ταινίας, ο ΜακΜπριντ τον Ιούνιο του 2018 επιβεβαίωσε πως εκείνος και ο Γκριν αρχικά σκόπευαν να γυρίσουν δυο ταινίες αλλεπάλληλα, όμως αργότερα αποφάσισαν να μην το υλοποιήσουν, θέλοντας να δουν την αντίδραση που θα έφερνε η πρώτη ταινία. Μετά την επιτυχία της ταινίας του 2018 σε εμπορικό επίπεδο, αλλά και έχοντας θετικά σχόλια από τους κριτικούς, ξεκίνησε γρήγορα την ανάπτυξη ενός σίκουελ από τον Οκτώβριο του 2018. Μέχρι το Φεβρουάριο του 2019, ο Τιμς προσλήφθηκε για να συμμετέχει στη διαμόρφωση του σεναρίου. Η ονομασία της ταινίας ανακοινώθηκε επίσημα τον Ιούλιο του 2019, μαζί με εκείνη του σίκουελ της. Τα γυρίσματα άρχισαν το Σεπτέμβριο του 2019 στο Ουίλμινγκτον της Βόρειας Καρολίνας. Η Νύχτα με τις Μάσκες Σκοτώνει είχε τη παγκόσμια της πρεμιέρα στο 78ο Venice International Film Festival στις 8 Σεπτεμβρίου 2021. 

Μετά από μια αναβολή ενός έτους λόγω της πανδημίας COVID-19, κυκλοφόρησε στους κινηματογράφους των Ηνωμένων Πολιτειών στις 15 Οκτωβρίου 2021 από τη Universal Pictures· ενώ είναι διαθέσιμη για stream με πληρωμή για 60 ημέρες. Η ταινία έλαβε 54 εκατομμύρια δολάρια διεθνώς και πήρε μεικτές κριτικές, που επαινούσαν τις δημιουργικές δολοφονίες και τις ερμηνείες του καστ, αλλά επέκριναν το σενάριο και την έλλειψη καινοτομίας.

Ένα σίκουελ, το Η Νύχτα με τις Μάσκες Τελειώνει, είναι προγραμματισμένο να κυκλοφορήσει στις 14 Οκτωβρίου 2022.

Πλοκή
Στις 31 Οκτωβρίου 1978, ο Υπαστυνόμος Φρανκ Χόκινς πυροβολεί και σκοτώνει το συνεργάτη του κατά λάθος ενώ προσπαθούσε να τον σώσει από το Μάικλ Μάγιερς. Επίσης εμποδίζει το Δρ. Σάμιουελ Λούμις από το να εκτελέσει το Μάγιερς. Σαράντα χρόνια μετά, στις 31 Οκτωβρίου 2018, αφού μαχαιρώθηκε και αφέθηκε να πεθάνει από το Δρ. Ράνμπιρ Σάρταϊν, ο Χόκινς διασώζεται από τον έφηβο Κάμερον Έλαμ, ο οποίος καλεί ένα ασθενοφόρο. Ο Χόκινς μετανιώνει που δεν επέτρεψε την εκτέλεση του Μάικλ, και ορκίζεται να τον σκοτώσει.

Εντωμεταξύ, ο Τόμι Ντόιλ γιορτάζει τα σαράντα χρόνια από τον εγκλεισμό του Μάικλ μαζί με υπόλοιπους επιζώντες όπως η Μάριον Τσέιμπερς, η Λίντσεϊ Ουάλας, και ο πατέρας του Κάμερον, Λόνι Έλαμ, που είχαν αντιμετωπίσει το Μάικλ το 1978. Διάφοροι πυροσβέστες κατευθύνονται στο φλεγόμενο σπίτι της Λόρι Στρόουντ και χωρίς να το συνειδητοποιήσουν απελευθερώνουν το Μάικλ, ο οποίος τους σκοτώνει με τον ίδιο τους τον εξοπλισμό. Η Λόρι, μαζί με τη κόρη της, Κάρεν, και την εγγονή της, Άλισον, μεταφέρονται στο Νοσοκομείο Χάντονφιλντ Μεμόριαλ, όπου η Λόρι υποβάλλεται σε ένα επείγον χειρουργείο, καθώς ο Μάικλ δολοφονεί τους γείτονες της και επιστρέψει στο Χάντονφιλντ.

Ο Τόμι και οι υπόλοιποι επιζώντες ειδοποιούνται για τη δολοφονική επιδρομή του Μάικλ, μέσω μιας ασύρματης ειδοποίησης έκτακτης ανάγκης. Σε κοντινή απόσταση από αυτούς, η πελάτισσα του μαγαζιού Βανέσα νομίζει πως είδε το Μάικλ στο αυτοκίνητο της, όμως ο οδηγός συγκρούεται και διαφεύγει χωρίς να τον προσέξουν. Ο Τόμι αποφασίζει να σχηματίσει έναν όχλο από εκδικητικούς κάτοικους του Χάντονφιλντ για να κυνηγήσουν και να σκοτώσουν το Μάικλ. Η Κάρεν ενημερώνεται πως ο Μάικλ είναι ακόμη ζωντανός και αποφασίζει να το αποκρύψει από τη Λόρι για να της επιτρέψει να αναρρώσει. Η Άλισον συμφιλιώνεται με το Κάμερον, το πρώην σύντροφο της, και εντάσσονται στο πλήθος του Τόμι για να εκδικηθεί τη δολοφονία του πατέρα της. Η Λόρι και ο Χόκινς ξυπνούν στο ίδιο δωμάτιο και αναπολούν τη παλιά τους σχέση.

Ενώ προειδοποιούν τη κοινότητα του Χάντονφιλντ να παραμείνουν στα σπίτια τους, οι Μάριον, Βανέσα και ο σύζυγος της, Μάρκους, σκοτώνονται από το Μάικλ· η Λίντσεϊ καταφέρνει να ξεφύγει και έπειτα τη βρίσκουν διάφορα μέλη του πλήθους. Μετά τη πορεία και τη τοποθεσία των θυμάτων του Μάικλ, η ομάδα συμπεραίνει πως κατευθύνεται στο πατρικό του σπίτι. Ο Τόμι μεταφέρει τη Λίντσεϊ στο νοσοκομείο και συναντά το πρώην σερίφη του Χάντονφιλντ, Λέι Μπράκετ, του οποίου η κόρη δολοφονήθηκε το 1978, και γνωστοποιεί στη Λόρι πως ο Μάικλ επέζησε. Στην άλλη μεριά της πόλης, ο Μάικλ σκοτώνει τους τωρινούς ιδιοκτήτες του παλιού σπιτιού του και η Λόρι ετοιμάζεται να φύγει από το νοσοκομείο.

Ο Λανς Τόβολι, ένας φυγάς κατάδικος του Ψυχιατρικού Νοσοκομείου Σμιθ Γκρόουβ και ο άνδρας που πρωτύτερα οδήγησε το αυτοκίνητο της Βανέσα, και που είχε δραπετεύσει μαζί με το Μάικλ όταν το όχημα τράκαρε, καταφθάνει και εσφαλμένα νομίζουν πως είναι ο Μάικλ. Ο όχλος του Τόμι τον κυνηγά μέσα στο νοσοκομείο, αλλά η Κάρεν καταλαβαίνει πως δεν είναι ο Μάικλ. Παρά τις προσπάθειες της να ηρεμήσει τον όχλο και να βοηθήσει το φυγά, εκείνος αναγκάζεται να πηδήξει από ένα παράθυρο χωρίς να μπορέσει να επιζήσει. Η Λόρι ωθεί τη Κάρεν να συνεργαστεί με το Τόμι και το Μπράκετ για να πιάσουν το Μάικλ. Στη συνέχεια, ο Λόνι μπαίνει μόνος του στο σπίτι του Μάικλ και δολοφονείται. Η Άλισον και ο Κάμερον ορμούν μέσα και βρίσκουν τη σωρό του προτού δεχτούν επίθεση από το Μάικλ, ο οποίος σκοτώνει το Κάμερον.

Καθώς ο Μάικλ ετοιμάζεται να σκοτώσει την Άλισον, η Κάρεν τον καρφώνει στη πλάτη με ένα δίκρανο, του παίρνει τη μάσκα και τον χλευάζει για να την ακολουθήσει. Ο Μάικλ οδηγείται στον όχλο του Τόμι, που περικυκλώνουν και φαινομενικά σκοτώνουν το δολοφόνο. Όταν το πλήθος αρχίζει να σκορπίζεται, ο Μάικλ ανακτά τις αισθήσεις του και σταδιακά σκοτώνει ολόκληρο τον όχλο, συμπεριλαμβανομένων του Τόμι και του Μπράκετ. Πίσω στο σπίτι του Μάικλ, η Κάρεν διερευνά ενώ η Άλισον δέχεται ιατρική περίθαλψη. Ο Μάικλ εμφανίζεται και μαχαιρώνει τη Κάρεν μέχρι θανάτου στο παλιό υπνοδωμάτιο της Τζούντιθ Μάγιερς, καθώς η Λόρι βρίσκεται μακριά και κοιτάει έξω από το δωμάτιο του νοσοκομείου.

Παραπομπές

Εξωτερικοί σύνδεσμοι 
 
 
 

Ταινίες του 2021
Αμερικανικές ταινίες
Αγγλόφωνες ταινίες
Ταινίες τρόμου
Ταινίες τρόμου σλάσερ
Αμερικανικές θρίλερ ταινίες τρόμου
Ταινίες σχετικά με δυσλειτουργικές οικογένειες
Ταινίες παραγωγής Universal Pictures
Ταινίες παραγωγής Miramax Films
Ταινίες γυρισμένες στη Νότια Καρολίνα
Ταινίες του Η Νύχτα με τις Μάσκες